CELEX: 32014R0119
Language: el
Date: 2014-02-07 00:00:00
Title: Κανονισμός (ΕΕ) αριθ. 119/2014 της Επιτροπής, της 7ης Φεβρουαρίου 2014 , για την τροποποίηση της οδηγίας 2002/46/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου όσον αφορά τους εμπλουτισμένους με χρώμιο ζυμομύκητες που χρησιμοποιούνται για την παρασκευή συμπληρωμάτων διατροφής και το γαλακτικό χρώμιο (III), τριένυδρο, που προστίθεται σε τρόφιμα  Κείμενο που παρουσιάζει ενδιαφέρον για τον ΕΟΧ

8.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 39/44
            
         ΚΑΝΟΝΙΣΜΌΣ (ΕΕ) αριθ. 119/2014 ΤΗΣ ΕΠΙΤΡΟΠΉΣ
   της 7ης Φεβρουαρίου 2014
   για την τροποποίηση της οδηγίας 2002/46/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου όσον αφορά τους εμπλουτισμένους με χρώμιο ζυμομύκητες που χρησιμοποιούνται για την παρασκευή συμπληρωμάτων διατροφής και το γαλακτικό χρώμιο (III), τριένυδρο, που προστίθεται σε τρόφιμα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/46/ΕΚ του Ευρωπαϊκού Κοινοβουλίου και του Συμβουλίου, της 10ης Ιουνίου 2002, για την προσέγγιση των νομοθεσιών των κρατών μελών περί των συμπληρωμάτων διατροφής (1), και ιδίως το άρθρο 4 παράγραφος 5,
   Έχοντας υπόψη τον κανονισμό (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα (2), και ιδίως το άρθρο 3 παράγραφος 3,
   Ύστερα από διαβούλευση με την Ευρωπαϊκή Αρχή για την Ασφάλεια των Τροφίμων (EFSA),
   Εκτιμώντας τα ακόλουθα:
   
               (1)
            
            
               Το παράρτημα II της οδηγίας 2002/46/ΕΚ καθορίζει τον κατάλογο βιταμινών και ανόργανων συστατικών που μπορούν να χρησιμοποιούνται για την παρασκευή συμπληρωμάτων διατροφής. Ο κανονισμός (ΕΚ) αριθ. 1170/2009 της Επιτροπής (3) αντικατέστησε τα παραρτήματα I και II της οδηγίας 2002/46/ΕΚ. Το παράρτημα II της οδηγίας 2002/46/ΕΚ τροποποιήθηκε με τον κανονισμό (ΕΕ) αριθ. 1161/2011 της Επιτροπής (4).
            
         
               (2)
            
            
               Σύμφωνα με το άρθρο 14 της οδηγίας 2002/46/ΕΚ, οι διατάξεις σχετικά με τις βιταμίνες και τις ανόργανες ουσίες στα συμπληρώματα διατροφής που ενδέχεται να έχουν επιπτώσεις στη δημόσια υγεία θεσπίζονται έπειτα από διαβούλευση με την EFSA.
            
         
               (3)
            
            
               Στις 31 Οκτωβρίου 2012, η EFSA εξέδωσε επιστημονική γνώμη για τους εμπλουτισμένους με δεσμευμένο στα κύτταρα τους χρώμιο ζυμομύκητες ChromoPrecise® που προστίθενται για διατροφικούς σκοπούς ως πηγή χρωμίου στα συμπληρώματα διατροφής και τη βιοδιαθεσιμότητα του χρωμίου από αυτή την πηγή (5).
            
         
               (4)
            
            
               Η EFSA υπογράμμισε ότι τα συμπεράσματα που διατύπωσε στη γνώμη της ισχύουν μόνο για τους εμπλουτισμένους με χρώμιο ζυμομύκητες ChromoPrecise® και όχι για άλλους εμπλουτισμένους με χρώμιο ζυμομύκητες. Θεωρεί εξάλλου ότι οι προδιαγραφές για τους εμπλουτισμένους με χρώμιο ζυμομύκητες ChromoPrecise® θα πρέπει να περιλαμβάνουν προδιαγραφές για την απώλεια κατά την ξήρανση και για τη μέγιστη περιεκτικότητα σε χρώμιο (VI).
            
         
               (5)
            
            
               Από τη γνώμη που εξέδωσε η EFSA στις 31 Οκτωβρίου 2012 προκύπτει ότι η χρήση των εμπλουτισμένων με χρώμιο ζυμομυκήτων ChromoPrecise® σε συμπληρώματα διατροφής δεν δημιουργεί πρόβλημα ασφάλειας, με την προϋπόθεση ότι τηρούνται ορισμένοι όροι που προβλέπει η γνώμη.
            
         
               (6)
            
            
               Το παράρτημα II του κανονισμού (ΕΚ) αριθ. 1925/2006 καθορίζει τον κατάλογο των βιταμινών και ανόργανων συστατικών που μπορούν να προστίθενται στα τρόφιμα.
            
         
               (7)
            
            
               Σύμφωνα με το άρθρο 3 παράγραφος 3 του κανονισμού (ΕΚ) αριθ. 1925/2006, οι τροποποιήσεις του καταλόγου που περιέχεται στο παράρτημα II του εν λόγω κανονισμού πρέπει να εγκριθούν λαμβάνοντας υπόψη τη γνωμοδότηση της EFSA.
            
         
               (8)
            
            
               Στις 13 Σεπτεμβρίου 2012 η EFSA εξέδωσε επιστημονική γνώμη για το γαλακτικό χρώμιο (III), τριένυδρο, ως πηγή χρωμίου (III) που προστίθεται για διατροφικούς σκοπούς σε τρόφιμα (6).
            
         
               (9)
            
            
               Από τη γνώμη που εξέδωσε η EFSA στις 13 Σεπτεμβρίου 2012 προκύπτει ότι η χρήση του γαλακτικού χρωμίου (III), τριένυδρου, σε τρόφιμα δεν δημιουργεί πρόβλημα ασφάλειας, με την προϋπόθεση ότι τηρούνται ορισμένοι όροι που προβλέπονται στη γνώμη.
            
         
               (10)
            
            
               Οι ουσίες για τις οποίες η EFSA διατύπωσε ευνοϊκή γνώμη θα πρέπει να προστεθούν στους καταλόγους που παρατίθενται στο παράρτημα II της οδηγίας 2002/46/ΕΚ και στο παράρτημα II του κανονισμού (ΕΚ) αριθ. 1925/2006.
            
         
               (11)
            
            
               Πραγματοποιήθηκε διαβούλευση με τα ενδιαφερόμενα μέρη μέσω της συμβουλευτικής ομάδας για την τροφική αλυσίδα και την υγεία των ζώων και των φυτών και οι παρατηρήσεις που διατυπώθηκαν λήφθηκαν υπόψη.
            
         
               (12)
            
            
               Συνεπώς, η οδηγία 2002/46/ΕΚ και ο κανονισμός (ΕΚ) αριθ. 1925/2006 θα πρέπει να τροποποιηθούν αναλόγως.
            
         
               (13)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο σημείο Β του παραρτήματος II της οδηγίας 2002/46/ΕΚ, παρεμβάλλεται η ακόλουθη καταχώριση μετά την καταχώριση «χλωριούχο χρώμιο (ΙΙΙ)»:
   
      «εμπλουτισμένοι με χρώμιο ζυμομύκητες (7).
   
   Άρθρο 2
   Στο μέρος 2 του παραρτήματος II του κανονισμού (ΕΚ) αριθ. 1925/2006, παρεμβάλλεται η ακόλουθη καταχώριση μετά την καταχώριση «πικολινικό χρώμιο»:
   
      «γαλακτικό χρώμιο (III), τριένυδρο».
   
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Φεβρουαρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 183 της 12.7.2002, σ. 51.
   
      (2)  ΕΕ L 404 της 30.12.2006, σ. 26.
   
      (3)  ΕΕ L 314 της 1.12.2009, σ. 36.
   
      (4)  ΕΕ L 296 της 15.11.2011, σ. 29.
   
      (5)  Ομάδα της EFSA για τα πρόσθετα τροφίμων και τις πηγές θρεπτικών συστατικών που προστίθενται στα τρόφιμα (ANS)· Επιστημονική γνώμη για τους εμπλουτισμένους με δεσμευμένο στα κύτταρα τους χρώμιο ζυμομύκητες Chromoprecise® που προστίθενται για διατροφικούς σκοπούς ως πηγή χρωμίου στα συμπληρώματα διατροφής και τη βιοδιαθεσιμότητα του χρωμίου από αυτή την πηγή. Δελτίο ΕFSA 2012· 10(11):2951.
   
      (6)  Ομάδα της EFSA για τα πρόσθετα τροφίμων και τις πηγές θρεπτικών συστατικών που προστίθενται στα τρόφιμα (ANS)· Επιστημονική γνώμη για το γαλακτικό χρώμιο (III), τριένυδρο, ως πηγή χρωμίου που προστίθεται για διατροφικούς σκοπούς σε τρόφιμα. Δελτίο ΕFSA 2012· 10(10):2881.